На основу члана 13. Закона о подстицајима у пољопривреди и руралном развоју („Сл.гласник РС“ бр 10/2013, 142/2014, 103/2015, 101/2016), а у складу са Програмом подршке за спровођење пољопривредне политике и политике руралног развоја за општину Ражањ за 2023 годину број 320-64/23-02, на основу одлуке Привременог органа општине Ражањ број 320-68/23-11 од 01.11.2023 године и на основу члана 82. став 1.тачка 2.Статута општине Ражањ (Службени лист општине Ражањ 1/19 и 2/21), Начелник општинске управе општине Ражањ расписује:

**ЈАВНИ ПОЗИВ**

**O УСЛОВИМА, НАЧИНУ И ОБРАСЦУ ЗАХТЕВА ЗА ОСТВАРИВАЊЕ**

**ПРАВА НA РЕГРЕС ЗА ПРЕМИЈУ ОСИГУРАЊА ЗА УСЕВЕ, ПЛОДОВЕ,**

**ВИШЕГОДИШЊЕ ЗАСАДЕ, РАСАДНИКЕ И ЖИВОТИЊЕ**

Овим Јавним позивом ближе се прописују услови, начин остваривања права на регрес за премију осигурања за усеве, плодове, вишегодишње засаде, расаднике и животиње (у даљем тексту: регрес), као и образац захтева за остваривање права на регрес.

**УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ**

Право на коришћење регреса има физичко лице - носилац комерцијалног породичног пољопривредног газдинстава са активним статусом.

**Општи услови за остваривање права на подстицаје**

Право на подстицаје остварују лица ако:

1. су уписана у Регистар пољопривредних газдинстава и налазе се у активном статусу.
2. Корисник је код друштва за осигурање осигурао:

- усеве и плодове од ризика умањења приноса;

- расаднике и младе вишегодишње засаде пре ступања на род од ризика који су прописани условима осигуравајућих друштава;

- животиње од ризика који су прописани условима осигуравајућих друштава.

1. је извршено плаћање укупне премије осигурања до дана подношења захтева за остваривање права на регрес;
2. имају пребивалиште односно седиште и пољопривредну производњуна територији општине Ражањ;
3. је место реализације инвестиције, односно да су катастарске парцеле, пољопривредно земљиште, објекат на територији општине Ражањ;
4. је физичко лице носилац комерцијалног регистрованог породичног пољопривредног газдинства на територији општине Ражањ;

**НАЧИН ОСТВАРИВАЊА ПРАВА НА РЕГРЕС**

Право на регрес остварује се тако што се захтев за остваривање права на регрес (у даљем тексту: захтев), подноси писарници општинске управе општине Ражањ. Захтев се подноси једанпут годишње за осигуране културе, односно животиње од 2.новембра 2023.године до 24. новембра 2023. године, на Обрасцу - Захтев за остваривање права на регрес за премију осигурања за усеве, плодове,вишегодишње засаде, расаднике и животиње у 2023. години, који је одштампан уз овај Јавни позив и чини његов саставни део.

**Рок за подношење захтева за остваривање права на подстицаје**

Захтев за остваривање права на регрес у складу са овим Јавним позивом подноси се у року од 2.новембра до 24. новембра 2023. године, закључно.

**Потребна документација**

1. Захтев за остваривање права на регрес за премију осигурања за усеве, плодове, вишегодишње засаде, расаднике и животиње у 2023.години;
2. Потврда о статусу пољопривредног газдинства у Регистру пољопривредних газдинстава за 2023.годину, не старија од 30 дана;
3. Извод из Регистра пољопривредних газдинстава Подаци о сточном фонду (ако су животиње предмет осигурања);
4. Подаци о газдинству из Централне базе података о обележавању животиња за говеда или Потврда о обележавању животиња за остале животиње оверена од стране овлашћене ветеринарске организације (ако су животиње предмет осигурања);
5. Извод из Регистра пољопривредних газдинстава - чланови, у случају да носилац пољопривредног газдинства није власник животиња које су предмет осигурања
6. Оверена копија полисе осигурања издате од стране друштва за осигурање код кога је подносилац захтева осигуран у периоду од 15. децембра 2022.године до 24.новембра текуће године на којој је носилац регистрованог пољопривредног газдинства евидентиран као осигураник;
7. Потврда о извршеном плаћању укупне премије осигурања;
8. Уверење о измиреним доспелим пореским обавезама издато од стране надлежног органа јединице локалне самоуправе (оригинал);
9. Фотокопија личне карте;
10. Фотокопија текућег рачуна у банци;

**Форма документације**

Уверења и потврде која се достављају уз захтев за исплату подстицаја не могу бити старија од 30 дана од дана подношења захтева. Изузетно Полиса осигурања и Потврда о извршеном плаћању укупне премије осигурања може бити од 15.децембра 2022.године до дана подношења захтева.

Сва документа која се достављају уз захтев морају да гласе на подносиоца захтева и прилажу се у оригиналу или овереној копији, ако овим Јавним позивом није прописано другачије.

Документа на страном језику морају бити преведена на српски језик од стране овлашћеног судског преводиоца.

Накнадна допуна документације није могућа.

Захтев и приложена документација остају трајно у архиви и не враћају се подносиоцу.

**Прибављање података по службеној дужности**

За подносиоце непотпуних захтева орган по службеној дужности, уз сагласност подносиоца захтева, од надлежних органа прибавља податке о којима се води службена евиденцијау складу са законом који уређује општи управни поступак.

**Административна обрада захтева**

Регреси се исплаћују на основу извештаја комисије по редоследу подношења захтева, а до износа опредељених финансијских средстава. Ако је више захтева поднето у исто време, редослед исплате регреса одређује се према времену пријема захтева у општинској управи.

**Укупна расположива средства по Јавном позиву**

.

Финансијска средства предвиђена за реализацију Јавног позива износе 700.000 динара.

**Износ подстицаја**

Регрес се остварује за површине односно животиње пријављене у складу са законом којим се уређује пољопривреда и рурални развој, у износу од 40% од висине премије осигурања, без урачунатог пореза на премију неживотног осигурања.

Максимални износ подршке по кориснику је 150.000 динара.

**Број:320-70/23-02** Начелник општинске управе

**Датум:02.11.2023. године** *Ивана Здравковић*

**ОПШТИНАРАЖАЊ**